Ħallejt il-logħob tat-tazza tad-dinja jintemm biex ktibt dak li ġie f'moħħi propju fil-ftuħ ta' dan il-kampjonat mondjali. Forsi qed taħsbu li ġieni xi ħsieb sportiv imma mhux hekk kien. Nhar ta' Ħadd nipprova kemm jsita' jkun il-ktiba tiegħi nagħtiha laqta xi ftit jew wisq spiritwali għax nemmen li f'dan il-jum jixraq hekk. Għal ħsibijiet oħra għandi postijiet oħra fejn niktibhom u nxandarhom! U nistħajjilkom tgħidlu... "kemm se jdum ġej biha. Aqlagħha jekk għandek! Xi ħsieb ġiek fil-ftuħ tat-tazza tad-dinja?" Il-kosagrazzjoni tar-Russja Fl-1917 il-Madonna dehret lil tlett itfal rgħajja f'Cova da Iria fir-raħal ta' Fatima fil-Portugall. F'waħda mis-sitt dehriet hija talbet li r-Russja tkun ikkonsagrata lilha. Minn dik is-sena stess seħħew bidliet u taqlibiet kbar fir-Russja. Fl-Imperu Russu bdiet ir-revoluzzjoni li temmet it-tmexxija taz-Tzar u daħlet il-ħakma Komunista. Il-belt kapitali Russa ma baqgħet San Pietru Burgu imma reġgħet saret Moska kif kienet ftit aktar minn mitejn sena qabel. Anke isem din il-belt inbidel u minflok isem ta' qaddis ħa isem ta' mexxej: Leningrad, il-belt ta' Lenin, fl-1924 mal-mewt ta' dan il-mexxej. Bdiet tinbena l-Unjoni Sovjetika, supertpotenza li kienet għadha teżisti sa ftit ilu. Kien f'dan l-ambjent li nhar il-Ġimgħa, 13 ta' Lulju 1917, il-Madonna talbet li dan il-pajjiż jiġi kkonsagrat lil qalb bla tebgħa tagħha. Bosta jistaqsu: Imma din il-konsagrazzjoni saret jew le? Il-Papa Piju XII u Papa Pawlu VI Bosta jsostnu li meta l-Papa Piju XII fil-31 ta' Ottubru 1942, jiġifieri fl-eqqel tat-tieni gwerra dinjija, ikkonsagra d-dinja kollha lill-Qalb ta' Marija, kien qiegħed jikkonsagra lir-Russja wkoll. Biss dan l-istess papa għaxar snin wara, proprju fis-7 ta' Lulju 1952 ikkonsagra lir-Russja lill-Qalb bla tebgħa ta' Marija. Fl-Ittra Appostolika tiegħu li ġġib l-isem jgħid ċar u tond: ". . . bħalma xi snin ilu ikkonsagrajna l-bnedmin kollha lill-Qalb bla tebgħa tal-Verġni Marija, Omm Alla, illum qegħdin nikkonsagraw b'mod speċjali u nafdaw il-popli kollha tar-Russja lil din l-istess Qalb bla Tebgħa. . ." ( Nhar il-21 ta' Novembru 1964, waqt sezzjoni tal-Konċilju Vatikan II il-Papa Pawlu VI mill-ġdid ikkonsagra lir-Russja lill-Qalb ta' Marija. Ġwanni Pawli II u Franġisku San Ġwanni Pawlu II wkoll ikkonsagra lir-Russja lill-Qalb ta' Marija aktar minn darba. Sewwasew sena wara l-attentat fuq ħajtu, fit-13 ta' Mejju 1982, Papa Wojtyla żar Fatima u hemm ikkonsagra lid-dinja kollha, fosthom ir-Russja, lil Marija, iżda billi ħafna isqfijiet ma kinux irċevew l-invit fil-ħin u għalhekk ma attendewx, bosta jsostnu li l-konsagrazzjoni ma tgħoddx. Ta' din il-fehma kienet ukoll Sor Luċija Santos, waħda li kienet rat lill-Madonna fl-1917. F'Ottubru tal-1983 Papa Ġwanni Pawlu flimkien mal-isqfijiet miġburin f'sinodu reġa' ġedded din il-konsagazzjoni. Din id-darba anke Sor Luċija qablet li kienet twettqet xewqet il-Madonna. Din is-soru ħarġet din l-istqarrija fid-29 ta' Awwissu 1989 u qalet li fi ftit żmien se jkun hemm avvenimenti li juru li l-konsagrazzjoni saret. Fid-9 ta' Novembru tal-istess sena twaqqa l-ħajt ta' Berlin u f'Diċembru 1991 intemmet l-Unjoni Sovjetika. Wara dan kollu d-dinja kienet ikkonsagrata mill-ġdid lil Marija fl-1984 mill-Papa Pollakk u fl-2013 mill-Papa Franġisku. Madanakollu għad hawn min issostni li t-talba li għamelt Marija f'Fatima għadha ma ġietx mismugħha! Kemm mar il bogħod moħħi waqt il-ftuħ tat-tazza tad-dinja! Dan l-artiklu deher f' Il-Mument - 12 ta' Awwissu 2018
Wara t-tazza tad-dinja